ଆମେ ସମସ୍ତେ ଜାଣୁ ଯେ ଓଡ଼ିଶାର ଶ୍ରୀକ୍ଷେତ୍ର ପୁରୀ ଜଗନ୍ନାଥ ମନ୍ଦିର ରେ ବହୁବିଧ ବିଧି ଓ ନୀତି ପାଳନ କରାଯାଏ। ପୁରୀ ଶ୍ରୀମନ୍ଦିରର ସମସ୍ତ ନୀତି ଓ ପରମ୍ପରା ଅନ୍ୟ ସମସ୍ତ ଜଗନ୍ନାଥ ମନ୍ଦିରରେ ପାଳନ କରିବା ଅସମ୍ଭବ। ତେବେ ଶ୍ରୀମନ୍ଦିର ର ପ୍ରଚଳିତ ମୁଖ୍ୟ କେତୋଟି ରୀତିନୀତି ମଧ୍ୟରୁ ଅନନ୍ୟ ପରମ୍ପରା ହେଲା *ପଟିଦିଅଁ ଅଙ୍କନ ଓ ପୂଜନ* ।
ଶାସ୍ତ୍ରରେ ଲିଖିତ - ବ୍ରହ୍ମାଙ୍କ ଆଶିର୍ବାଦରେ ଅଧାଗଢା ଜଗନ୍ନାଥ, ବଳଭଦ୍ର ଓ ସୁଭଦ୍ରା ସ୍ନାନ ପୂର୍ଣ୍ଣିମା ରୁ ଅମାବାସ୍ୟା ପର୍ଯ୍ୟନ୍ତ ୧୫ ଦିନ ପୂର୍ଣ୍ଣାଙ୍ଗ ଚିତ୍ର ରୂପରେ ଯଥା *ବଳଭଦ୍ର- ଅନନ୍ତ ନାରାୟଣ, ସୁଭଦ୍ରା- ଭୁବନେଶ୍ବରୀ ଓ ଜଗନ୍ନାଥ- ଅନନ୍ତ ବାସୁଦେବ* ପୂଜା ପାଇବେ।
ଏହି ଦିଅଁଙ୍କ ଚିତ୍ର ସବୁ ଚିତ୍ରକରମାନଙ୍କ ଦ୍ବାରା ମୋଟା କନା ପଟି ଉପରେ ଅଙ୍କା ଯାଇ ଶ୍ରୀମନ୍ଦିର ର ଅଣସର ଘର ସମ୍ମୁଖରେ ପୂଜାର୍ଚ୍ଚନା କରାଯାଏ ବୋଲି *ପଟିଦିଅଁ* ବୋଲାଯାଏ।
ଏହି ଚିତ୍ରାଙ୍କନ ଓ ପୂଜନ ପରମ୍ପରାରେ ଉତ୍କଳିୟ ଚିତ୍ରକଳାର ଆଦିମତା ଓ ଆବଶ୍ୟକତାର ଗୁରୁତ୍ୱ ବହନ କରିଥିବା ବେଳେ ଉତ୍କଳିୟ ଚିତ୍ରକରର ସାମାଜିକ ଭୂମିକାକୁ ସମ୍ମାନ ଜଣାଯାଇ ଥାଏ।
ଏହି ଭଳି ଏକ ଗୁରୁତ୍ୱପୂର୍ଣ୍ଣ ଓ ନିଆରା ପରମ୍ପରାକୁ ପୃଥିବୀର ସମସ୍ତ ଜଗନ୍ନାଥ ମନ୍ଦିରରେ ପାଳନ କରିବା ପାଇଁ ଅନୁରୋଧ କରି ୨୦୧୫ ନବକଳେବର ବର୍ଷ ଓଡ଼ିଶାରେ ପ୍ରଥମ ଥର ପାଇଁ ଶିଳ୍ପୀ କେଶୁଦାସଙ୍କ ଆହ୍ବାନ କ୍ରମେ ବାଲେଶ୍ବରର ବହୁ ଚିତ୍ରକରଙ୍କୁ ସାମିଲ କରି ବାମପଦାସ୍ଥ ନୋସି ବିଜିନେସ ପାର୍କ ପରିସରରେ ଥିବା ଉତ୍କଳା ଶିଳ୍ପଗ୍ରାମରେ ବାଲେଶ୍ବରର ୭ଟି ଜଗନ୍ନାଥ ମନ୍ଦିର ଯଥା ନୀଳଗିରି, ସାଶଙ୍ଗ, ମୋତିଗଞ୍ଜ, ଦୁବଲାଗଡି, ଜୟଦେବ କସବା, ବାଲିଆ ଓ ଇସକୋନ ଜଗନ୍ନାଥ ମନ୍ଦିର ମାନଙ୍କରେ ପଟିଦିଅଁ ଅଙ୍କନ ଓ ପୂଜନ ପାଳନ ହୋଇଆସୁଛି।
ଏଣୁ ଦେଶ ବିଦେଶରେ ଥିବା ସମସ୍ତ ଜଗନ୍ନାଥ ମନ୍ଦିର କମିଟିକୁ ବିନମ୍ର ଅନୁରୋଧ କରେ କି ଆପଣଙ୍କ ମନ୍ଦିରରେ ସ୍ଥାନୀୟ ଚିତ୍ରକର ସହାୟତାରେ ପଟିଦିଅଁ ଅଙ୍କନ ଓ ପୂଜନ ପରମ୍ପରା ପ୍ରଚଳିତ କରି ଉତ୍କଳିୟ ଚିତ୍ରକଳା ଓ ଚିତ୍ରକରକୁ ଯଥୋଚିତ ସମ୍ମାନ ଜଣାଇବା ସହ ଜଗନ୍ନାଥ ସଂସ୍କୃତିର ଅନନ୍ୟ ପରମ୍ପରାକୁ ଲୋକାଭିମୁଖୀ କରନ୍ତୁ ।
